Diari Oficial de la Generalitat Valenciana


Sumari del DOGV 4104, del 10-10-2001 (2001/9584)

RESOLUCIÓ de 14 de setembre de 2001,del conseller d'Obres Públiques, Urbanisme i Transports, per la qual s'aprova definitivament l'homologació i la modificació del pla de reforma interior número 4 del municipi d'Orpesa.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4104

Data del DOGV
:   10-10-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/9584


Data del document
:   14-09-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Orpesa
    * pla d'urbanisme

RESOLUCIÓ de 14 de setembre de 2001,del conseller d'Obres Públiques, Urbanisme i Transports, per la qual s'aprova definitivament l'homologació i la modificació del pla de reforma interior número 4 del municipi d'Orpesa. [2001/S9584]
  
Vist l'expedient relatiu a l'homologació sectorial i pla de reforma interior número 4 d'Orpesa, i de conformitat amb els següents:
  
Antecedents de fet
  
Primer
  
El ple de l'Ajuntament Orpesa, en sessió de 17 de novembre de 2000, va acordar exposar al públic la modificació puntual del Pla General PERI IV, la qual cosa es va dur a terme mitjançant anuncis publicats en el periòdic Mediterráneo de 12 de desembre de 2000, en el Butlletí Oficial de la Província de Castelló de 12 de desembre de 2000 i en el Diari Oficial de la Generalitat Valenciana de 26 de desembre de 2000. I s'adverteix a l'Ajuntament que l'alteració que es pretenia exigia la redacció d'una modificació del pla de reforma interior número 4, amb la seua homologació sectorial, es va acordar exposar al públic aquesta documentació mitjançant Acord Plenari de 19 de febrer de 2001, després del que es van publicar els corresponents anuncis en el periòdic Mediterráneo de 2 de març de 2001, en el Butlletí Oficial de la Província de Castelló de 3 de març de 2001 i en el Diari Oficial de la Generalitat Valenciana de 7 de març de 2001. Transcorregut el període d'informació al públic, durant el qual no es van formular al·legacions, el ple va aprovar provisionalment l'homologació i la modificació del pla de reforma interior en sessió de 27 d'abril de 2001.
  
Segon
  
El projecte consta de memòria i plans.
  
Tercer
  
L'objecte del document és introduir determinades alteracions en l'ordenació detallada de les tres illes situades entre el c/ de Llucena, el c/ d'Encarnación Calatayud, el c/ de Tarragona, l'avinguda del Far i el c/ de Bilbao, això en l'àmbit del pla de reforma interior número 4 del municipi d'Orpesa, que va ser aprovat definitivament l'11 d'abril de 1995.
  
Segons s'assenyala en la memòria, amb la nova ordenació es pretenen aconseguir principalment dos objectius:
  
- Que la totalitat de l'illa confrontant amb el c/ de Llucena tinga una destinació dotacional. Per a això desapareix la parcel·la residencial M-4, la qual s'incorpora a la parcel·la M-5 de l'illa confrontant. La superfície de la parcel·la M-4 que s'elimina suposa un increment equivalent de la zona verda P-41. Al seu torn, l'increment de superfície de la parcel·la M-5 suposa també una disminució de la superfície de la zona verda P-40. Amb la modificació la superfície total, en aquestes dues illes, de les parcel·les edificables i de les zones verdes és la mateixa que abans.
  
- Eliminar en la tercera illa (situada entre el c/ de Segorbe i el c/ de Tarragona) l'ús d'espectacles (illa ES), amb la finalitat d'evitar les molèsties que als veïns suposa aquest tipus d'usos recreatius. Per a això es produeix una reordenació en la illa, en la que apareix una parcel·la amb ús residencial denominada M-4 de 2.248 m2 de sòl, amb un augment de la zona verda P-14. Es modifica la delimitació de la zona d'aparcaments A-7, i es manté la seua superfície.
  
El resum de superfícies de les parcel·les afectes per la reordenació és el següent:
  
- Parcel·les amb destinació privada:
  
Denominació Vigent Modificació
  
M-4 residencial vigent 353 0
  
M-5 residencial 1.394 1.747
  
ES espectacles 2.520 0
  
Nova parcel·la M-4 residencial 0 2.248
  
Sumes 4.367 3.995
  
- Parcel·les d'ús dotacional:
  
Denominació Vigent Modificació
  
Zona verda P-41 1.500 1.853
  
Zona verda P-40 2.595 2.248
  
Zona aparcament A-7 2.700 2.700
  
Zona verda P-14 1.000 1.372
  
Sumes 7.795 8.173
  
Quart
  
No s'han emés informes sectorials.
  
Cinqué
  
La Comissió Territorial d'Urbanisme de Castelló, en sessió del dia 26 de juliol, va adoptar el següent acord:
  
1. Informar favorablement l'homologació i la modificació del pla de reforma interior número 4 del municipi d'Orpesa.
  
2. Elevar en relació amb el citat expedient proposta d'aprovació definitiva al conseller d'Obres Públiques, Urbanisme i Transports.
  
Fonaments de dret
  
Primer
  
La tramitació de l'homologació i del pla de reforma interior ha sigut correcta, de conformitat amb el que estableix l'article 38, 52 i concordants de la Llei Reguladora de l'Activitat Urbanística i la documentació està completa, a l'efecte del que disposa l'article 27 de la Llei Reguladora de l'Activitat Urbanística, 64 del RPCV i en la Instrucció de Planejament 1/1996, sobre l'homologació de plans d'urbanisme a la Llei Reguladora de l'Activitat Urbanística.
  
Segon
  
La modificació del pla de reforma interior que s'examina suposa la introducció d'alteracions en l'ordenació detallada de tres illes del sòl urbà del municipi d'Orpesa.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà s'emmarca clarament dins de la discrecionalitat del planejament urbanístic, i l'administració gaudeix, en aquests casos, d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (LRAU) arreplega clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Com s'indica en el Preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en què els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, la resolució autonòmica d'aprovació s'ha de limitar, en aquest cas, a dur a terme un control de mera legalitat del contingut de la modificació. En el cas que ens ocupa la modificació s'ajusta a criteris de racionalitat i de millora de l'interés públic i no vulnera cap precepte legal, per la qual cosa no cap efectuar cap inconvenient a la seua aprovació.
  
Tercer
  
L'article 55.3 de la LRAU estableix que «tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantenir la proporció i la qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards de l'ordenació.». Aquest precepte legal es troba desenvolupat per l'article 17 de l'annex del RPCV que regula l'estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que «quan ni l'antiga ordenació (a) ni la nova (n) complisca els dits estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.»
  
En el cas que ens ocupa s'ha incorporat a l'expedient per part de l'Ajuntament un estudi justificatiu específic en el qual s'acredita que la modificació compleix el que estableix els preceptes citats.
  
Quart
  
El pla de reforma interior que s'examina suposa una distinta qualificació de zones verdes, de la qual cosa es deriven determinades especialitats procedimentals:
  
- D'una banda, i de conformitat amb l'article 55.4 de la LRAU, resulta preceptiu l'informe del Consell Superior d'Urbanisme. Segons el que estableix la disposició transitòria novena de la LRAU, i ja que no està encara constituït el citat Consell, les seues funcions corresponen al conseller d'Obres Públiques, Urbanisme i Transports, després de l'informe previ de la Comissió Territorial d'Urbanisme.
  
- D'altre banda, segons l'article 10.8.e de la Llei 10/1994, de 19 de desembre, es necessita també el dictamen previ del Consell Jurídic Consultiu en els casos de modificacions l'objecte dels quals siga dur a terme una diferent zonificació de zones verdes. Segons la interpretació que d'aquest precepte ha dut a terme el Consell Jurídic Consultiu en nombroses ocasions, no cal sol·licitar el seu dictamen quan l'objecte de la modificació és més ampli i només indirectament, com a conseqüència derivada d'un altre objecte principal, s'altere lleument una zona verda. De conformitat amb aquesta doctrina del Consell Jurídic Consultiu, que ha sigut ja seguida per diverses resolucions d'aquesta Conselleria, en atenció a les característiques de la modificació, no és preceptiu el dictamen del citat òrgan consultiu.
  
Quant al fons de la modificació, pel que fa a les zones verdes, s'ha de concloure que aquesta satisfà plenament els criteris de racionalitat, i augmenta la superfície total de dites zones verdes. Procedeix, per tant, informar favorablement el document.
  
Cinqué
  
El conseller d'Obres Públiques, Urbanisme i Transports és competent per a l'aprovació definitiva del present expedient, en virtut del que disposa l'article 39 de la LRAU en relació amb l'article 6.D del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, del Govern Valencià.
  
Vistos els preceptes legals citats i la resta de general i pertinent aplicació, resolc:
  
Primer
  
Informar favorablement l'homologació i la modificació del pla de reforma interior número 4 del municipi d'Orpesa.
  
Segon
  
Aprovar definitivament l'homologació i la modificació del pla de reforma interior número 4 del municipi d'Orpesa.
  
La present resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra la present resolució, que posa fi a la via administrativa, es podrà interposar recurs contenciós administratiu, davant de la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això sense perjudici que es puga exercitar qualsevol altre recurs que s'estime oportú.